NUM wil teen Eskom-privatisering en afleggings betoogArgieffoto: GCIS Die National Union of Mineworkers (NUM) het Woensdag gesê hy sal na die Uniegebou in Pretoria opruk om teen onafhanklike kragprodusente (IPP’s), afleggings, die privatisering van Eskom en die sluiting van kragstasies en steenkoolmyne te betoog. Philip Vilakazi, adjunkpresident van NUM, het gesê die vakbond ondersteun nie wat tans by Eskom gebeur nie en is onder andere gekant teen die departement van energie se ooreenkoms met 27 IPP’s. “Ons doen ŉ beroep op alle werkers in die mynbou-, energie- en konstruksiebedryf, lede van die gemeenskap, vragmotorverenigings, ons sustersvakbonde in Cosatu en die ANC-alliansievennote om hulself voor te berei sodat hulle Saterdag by ons kan aansluit vir ŉ vreedsame optog teen die IPP’s en die privatisering van Eskom.” Vilakazi het gesê die vakbond is uiters besorg oor “duisende poste” wat verlore sal gaan in Mpumalanga. Volgens hom is die “slegste ding die hernubare energie wat deur die IPP’s opgewek word en deur Eskom verkoop gaan word”. “Ons sê Eskom is ŉ staatsentiteit. As die IPP’s kan krag opwek, dan moet hulle dit op hul eie doen en met Eskom meeding. Die NUM gaan dié poste beskerm.” Hy het gesê Eskom wend hom ook eerder om poste te verminder, in plaas daarvan om die werklike uitdagings te takel. “Munisipaliteite skuld meer as R13 miljard aan Eskom. Dit beteken werkers het elektrisiteit opgewek wat verkoop moes word en nou is dit gratis aan dié munisipaliteite geskenk. Dis nog erger dat die uitvoerende beamptes van die munisipaliteite die elektrisiteit verkoop en nooit Eskom betaal het nie.” Volgens Vilakazi sou Eskom wins van minstens R10 miljard in die afgelope finansiële jaar getoon het as munisipaliteite hul agterstallige skuld betaal het. “Dan sou Eskom nie ooreenkomste met die IPP’s hoef aan te gaan nie.” “Die regering moet die ooreenkomste met die IPP’s skrap en die agterstallige munisipale rekeninge betaal. Eskom se probleme sal opgelos wees en die publiek sal nie blootgestel wees aan stygende elektrisiteitskoste nie. Ons sal die privatisering van Eskom en afleggings teenstaan met alles in ons vermoë. Ons sal nie ophou totdat ons suksesvol is nie,” het Vilakazi gesê.